Frankryk gaan Rugbywêreldbeker aanbiedArgieffoto Frankryk is Woensdagmiddag in Dublin ietwat onverwags aangewys as die gasheerland vir rugby se 2023-Wêreldbekertoernooi. Die Franse het die stemming oortuigend gewen nadat dit twee weke gelede bekend gemaak is dat die Wêreldrugbyraad eenparig besluit het om Suid-Afrika aan te beveel as die gasheerland vir 2023 se Wêreldbekertoernooi. Daar was Woensdag nie met die eerste stemming ŉ volslae wenner nie. Om aangewys te word, moes ŉ land 20 stemme kry. Frankryk het in die “eerste ronde” 18 stemme gekry, Suid-Afrika 13 en Ierland 8, met laasgenoemde wat daardeur uitgeskakel is. In die tweede en finale stemming het Frankryk ses van die stemme gekry wat in die eerste ronde ten gunste van Ierland uitgebring is en Suid-Afrika net twee. Frankryk het dus met 24 stemme teenoor 15 sy tweede Wêreldbekertoernooi 16 jaar ná 2007 se toernooi verseker. Die evaluering van die gedetailleerde bodvoorleggings is gelei deur ŉ span van Wêreldrugby en eksterne kenners. Daar is onder meer gekyk na infrastruktuur, politieke en ekonomiese stabiliteit en ŉ finansieringsmodel voordat Suid-Afrika as ŉ aanbevole gasheerland aangewys is. Dit het tot groot ontevredenheid in Ierland en Frankryk gelei wat onder meer die hoë misdaadsyfer in Suid-Afrika genoem het as ŉ rede waarom húlle verkies moes word. Sedert 30 Oktober is daar toe intensief deur hierdie twee lande gekoukus en ŉ mens het die indruk gekry dat die Iere, ondanks kleinerige stadia, Suid-Afrika se vernaamste teenstander met die finale stemming Woensdag sou wees. Suid-Afrika het ná hierdie terugslag met slegs een uit vyf suksesvolle aanbiedings geslaag. Dit was in 1995. Daarna het sy bod vir die 2011-, 2015- en 2019-toernooie ook tekort geskiet en is dit aan onderskeidelik Nieu-Seeland, Engeland en Japan, en nou aan Frankryk, toegeken.